Жьыщхьэ махуэ Къазий Зетэ
Зеикъуэ щыщ Къазий Зетэ и ныбжьыр илъэс 90 зэрырикъур иджыблагъэ игъэлъэпIащ.
Нанэ Iумахуэм хуеблэгъат Бахъсэн щIыналъэм и администрацэм и Iэтащхьэм и къуэдзэ Къэзан Заур. НэхъыжьыфIым и пщIэр, Iулыджыр нэхъри нэхъ лъагэ хъуну, узыншагъэ иIэу и унагъуэ дахэм иджыри илъэс куэдкIэ щхьэщытыну ехъуэхъуащ. Апхуэдэуи, УФ-м и Президентым, КъБР-м и Iэтащхьэм и къалэнхэр пIалъэкIэ зыгъэзащIэм, Бахъсэн щIыпIэ администрацэм и Iэтащхьэм къабгъэдэкI хъуэхъу тхыгъэхэмрэ саугъэтхэмрэ иритыжащ.
Къазий Зетэ илъэс 30-м щIигъукIэ Зеикъуэ дэт курыт еджапIэ №2-м и библиотекэм щылэжьащ. БынитI ипIащ, къуэрылъху-пхъурылъхуу 6, абыхэм къатепщIыкIыжауэ цIыкIуищ иIэщ. Аракъэ жьыщхьэмахуэ жыхуаIэр!
Улымбащ Лерэ,
Бахъсэн щIыпIэ администрацэм и пресс-IуэхущIапIэ.
